Minister van vervoer verkeerd oor brandstofheffing en tolpaaieArgieffoto In der waarheid sal ’n spesiale heffing van slegs 12c per liter voldoende wees om skuld wat aangegaan is vir die paaie, met rente, binne tien jaar af te betaal. Die media berig dat die minister gister die stelling oor ŉ brandstofheffing van R3,65 per liter by die openbare verhore oor die e-tolstelsel gemaak het. Die gemiddelde brandstofheffing is tans R2,17 per liter, wat beteken ŉ styging van R1,48 word benodig om by die minister se R3,65 uit te kom. ŉ Addisionele R1,48-heffing sal die koste van die Gautengse tolpaaie binne minder as ŉ jaar kan dek, terwyl infrastruktuur tipies oor ’n veel langer tyd afbetaal word. Paul Joubert, senior ekonomiese navorser by die Solidariteit Navorsingsinstituut (SNI), het gesê die belastingstatistieke wat onlangs deur die Suid-Afrikaanse Inkomstediens vrygestel is, toon dat daar tans jaarliks op bykans 22 miljard liter brandstof belasting gehef word. “Dit beteken dat ŉ addisionele R1,48-heffing op brandstof jaarliks minstens R32 miljard se addisionele belastinginkomste sal inbring. Met die koste van die algehele agterstand in padinstandhoudingswerk in Suid-Afrika wat deur die minister op R197 miljard geraam word, sal so ŉ heffing nie net die Gautengse paaie se koste kan dek nie, maar ook die hele land se agterstand binne slegs ses jaar kontant kan betaal. Dit is te betwyfel of genoeg konstruksievermoë in Suid-Afrika bestaan om die werk vinniger af te handel as wat die geld sal inkom met so ŉ heffing.” Hoewel presiese syfers oor die koste van die opgradering van die Gautengse snelweë nie bekend is nie, is bedrae in die omgewing van R20 miljard al dikwels genoem. Met inbegrip van die rente wat op hierdie skuld betaal moet word, sal ŉ heffing van slegs sowat 12c per liter nodig wees om die R20 miljard binne tien jaar af te betaal. “Dit is slegs bangmaaktaktiek van die minister dat ŉ uiters skerp styging in die brandstofheffing benodig sal word as ’n alternatief vir die e-tolstelsel, tensy daar syfers is wat die minister nie met die publiek wil deel nie,” het Joubert gesê.